
लिखतहरुको गोप्यता सम्बन्धी व्यवस्था गर्न बनेको ऐन
प्रस्तावनाः नेपालको सुरक्षा, शान्ति तथा व्यवस्था कायम राख्नको लागि सरकारी तथा सार्वजनिक कार्यालयको महत्वपूर्ण कागजातहरु, अभिलेखहरु, सन्धिपत्रहरु जस्ता संरक्षणीय लिखतहरुको वर्गीकरण गर्न र गोप्यताको संरक्षण गर्ने सम्बन्धमा आवश्यक व्यवस्था गर्न वाञ्छनीय भएकोले,
	श्री ५ महाराजाधिराज वीरेन्द्र वीर विक्रम शाहदेवबाट राष्ट्रिय पञ्चायतको सल्लाह र सम्मतिले यो ऐन बनाइबक्सेको छ ।
१.	संक्षिप्त नाम र प्रारम्भः (१) यस ऐनको नाम “लिखतहरुको गोप्यता सम्बन्धी ऐन, २०३९” रहेको छ ।
		(२) यो ऐन नेपाल सरकारले नेपाल राजपत्रमा सूचना प्रकाशित गरी तोकेको मिति देखि प्रारम्भ हुनेछ ।
२.	परिभाषाः विषय वा प्रसङ्गले अर्को अर्थ नलागेमा यस ऐनमा,–
(क)	“कार्यालय” भन्नाले सरकारी तथा सार्वजनिक कार्यालय सम्झनु पर्छ र सो शब्दले ........... नेपाल सरकारबाट समय समयमा गठन गरिएका अस्थायी वा आवधिक आयोग वा समितिको कार्यालयलाई समेत जनाउँनेछ ।
	स्पष्टीकरणः यस खण्डको प्रयोजनको लागि “सार्वजनिक कार्यालय” भन्नाले नेपाल सरकारले समय समयमा नेपाल राजपत्रमा सूचना प्रकाशित गरी तोकिदिएको सार्वजनिक संस्थाको कार्यालय सम्झनु पर्छ ।
(ख)	“वर्गीकृत लिखत” भन्नाले दफा ३ बमोजिम वर्गीकरण गरिएको लिखत सम्झनु पर्छ ।
(ग)	“तोकिएको” वा “तोकिए बमोजिम” भन्नाले यो ऐन अन्तर्गत बनेको नियममा वा जारी गरिएको आदेशमा तोकिएको वा तोकिए बमोजिम सम्झनु पर्छ ।
३.	लिखतको वर्गीकरणः (१) लिखतहरुको गोप्यताको प्रयोजनको लागि लिखतहरुलाई देहाय बमोजिम वर्गीकरण गरिनेछः–
(क)	सख्त निषेधित लिखत,
(ख)	अति गोप्य लिखत,
(ग)	गोप्य लिखत ।
		(२) लिखतहरुको गोप्यताको लागि कुनै कार्यालयको कुनै लिखतलाई कुन वर्गमा राख्ने भन्ने कुरा छुट्याउने जिम्मेवारी मुख्य सचिवको अध्यक्षतामा सम्बन्धित मन्त्रालयको सचिव समेत भएको समितिको हुनेछ ।
		तर नेपाल सरकारले गरेका सामान्य निर्णय तथा आदेशहरुलाई वर्गीकृत लिखतमा पारिने छैन ।
		(३) लिखत गोप्य रहने वर्ग छुट्याउने आधारहरु तोकिए बमोजिम हुनेछन् । 
		(४) यस दफा बमोजिम वर्गीकृत नगरिएको लिखत गोप्य मानिने छैन ।
४.	वर्ग जनाउँनु पर्नेः दफा ३ बमोजिम लिखतहरुको वर्गीकरण गरिसकेपछि त्यस्तो लिखतमा तोकिए बमोजिम सम्बन्धित वर्ग जनाउँने छाप लगाउनु पर्नेछ । 
५.	सख्त निषेधित लिखतः (१) सख्त निषेधित लिखत एक पटकमा ३० वर्षमा नबढाई गोप्य रहनेछ र कसैले पनि त्यस्तो लिखत वा त्यसको व्यहोरा पूर्ण वा आंशिक रुपमा प्रकाशमा ल्याउन वा उल्लेख गर्न वा सम्बन्धित व्यक्ति बाहेक नेपाल सरकारको अनुमति बेगर अन्य कुनै व्यक्तिले हेर्न पनि पाउने छैन ।
		(२) सख्त निषेधित लिखत अनिवार्य रुपले सिलबन्दी गरी राख्नु पर्नेछ र त्यस्तो लिखतको स्थानान्तरण वा आदान प्रदान सिलबन्दी रुपमा गर्नु पर्नेछ ।
६.	अति गोप्य लिखतः (१) अति गोप्य लिखत एक पटकमा बीस वर्षमा नबढाई र आवश्यकता अनुसार पछि नेपाल सरकारले चाहेमा प्रत्येक पटकमा दश वर्षमा नबढाई गोप्य रहनेछ र सो अवधिभित्र कसैले पनि त्यस्तो लिखत वा त्यसको व्यहोरा पूर्ण वा आंशिक रुपमा प्रकाशनमा ल्याउन वा उल्लेख गर्न वा सम्बन्धित व्यक्ति बाहेक नेपाल सरकारको अनुमति बेगर अन्य कुनै व्यक्तिले हेर्न पनि पाउने छैन । 
		(२) अति गोप्य लिखत अनिवार्य रुपले सिलबन्दी वा खामबन्दी गरी राख्नु पर्नेछ र त्यस्तो लिखतको स्थानान्तरण वा आदान प्रदान सिलबन्दी वा खामबन्दी रुपमा गर्नु पर्नेछ ।
७.	गोप्य लिखतः (१) गोप्य लिखत पाँच वर्षसम्म गोप्य रहनेछ र सो अवधिभित्र कसैले पनि त्यस्तो लिखत वा त्यसको व्यहोरा पूर्ण वा आंशिक रुपमा प्रकाशमा ल्याउन वा उल्लेख गर्न वा सम्बन्धित व्यक्ति बाहेक नेपाल सरकारको अनुमति बेगर अन्य कुनै व्यक्तिले हेर्न पनि पाउने छैन ।
		(२) गोप्य लिखतको स्थानान्तरण वा आदान प्रदान सामान्यतया खामबन्दी रुपमा गर्नु पर्नेछ ।
८.	लिखतको वर्गीकरण दोहोर्‍याउन सकिनेः नेपाल सरकारले वर्गीकृत लिखतहरुलाई आवश्यकता अनुसार एक वर्गबाट अर्को वर्गमा सार्न वा कुनै पनि वर्गमा नपार्न सक्नेछ ।
९.	प्रमाणको रुपमा पेश गर्न नसकिनेः वर्गीकृत लिखत दफा ५, ६ वा ७ बमोजिम निर्धारित अवधिसम्म कुनै पनि अदालत वा कानूनी कारबाहीमा प्रमाणको रुपमा पेश गर्न सकिने छैन ।
		तर यस ऐन अन्तर्गतको मुद्दामा त्यस्तो वर्गीकृत लिखतको नाम र प्रकृतिसम्म उल्लेख गर्न बाधा पर्ने छैन ।
१०.	लिखतको स्रोत बताउन कर लाग्नेः कसैले कुनै वर्गीकृत लिखतको पूर्ण वा आंशिक व्यहोरा प्रकाशित गरेमा वा उल्लेख गरेमा यो ऐन अन्तर्गतको मुद्दाको कारबाही, अनुसन्धान वा तहकिकात गर्ने अधिकारीलाई त्यस्तो व्यहोराको स्रोत बताउन कर लाग्नेछ ।
११.	खानतलासी र पक्राउ गर्ने अधिकारः (१) कुनै व्यक्तिले यस ऐन अन्तर्गत कसूर गरेको छ वा निजसँग वर्गीकृत लिखत अनधिकृत तवरले रहेको छ भन्ने विश्वास गर्नु पर्ने मनासिब माफिकको कारण भएमा नेपाल सरकारले वारेण्ट जारी गरी त्यस्तो व्यक्तिलाई गिरफ्तार गर्न वा जुनसुकै समय त्यस्तो व्यक्तिको घर जग्गामा प्रवेश गरी खानतलासी गर्न वा निजको जीउ वा निजको मालसामानको खानतलासी गर्न र सोसँग सम्बन्धित मालसामान कब्जा गर्न सक्नेछ ।
		(२) उपदफा (१) बमोजिमको अवस्थामा कसूरदार भागी जाने वा कसूरको सबुत गायब गरिने सम्भावना देखिएमा नेपाल सरकारले त्यस्तो व्यक्तिलाई वारेण्ट जारी हुनु अघि पनि गिरफ्तार गर्न र सो कामको लागि कुनै पनि घर जग्गामा कुनै समयमा पनि प्रवेश गर्न सक्नेछ । त्यस्तो कसूरदार कुनै सवारी साधनद्वारा उम्कन लागेमा नेपाल सरकारले त्यस्तो सवारीलाई कुनै ठाउँमा रोक्न वा उतार्न लगाउन सक्नेछ । 
१२.	दण्ड सजायः (१) कसैले यो ऐन उल्लङ्‍घन गरेमा त्यस्तो उल्लङ्‍घन गर्ने र सो काममा मद्दत गर्ने वा दुरुत्साहन दिने व्यक्तिलाई कसूरको मात्रा अनुसार देहाय बमोजिम सजाय हुनेछः–
(क)	दफा ५ उल्लङ्‍घन गरेमा दश वर्ष देखि पन्ध्र वर्षसम्म कैद वा पचास हजार रुपैयाँसम्म जरिबाना वा दुवै सजाय,
(ख)	दफा ६ उल्लङ्‍घन गरेमा पाँच वर्ष देखि दश वर्षसम्म कैद वा पच्चीस हजार रुपैयाँसम्म जरिबाना वा दुवै सजाय,
(ग)	दफा ७ उल्लङ्‍घन गरेमा एक वर्ष देखि पाँच वर्षसम्म कैद वा दश हजार रुपैयाँसम्म जरिबाना वा दुवै सजाय,
(घ)	अन्य दफा उल्लङ्‍घन गरेमा पाँच हजार रुपैयाँसम्म जरिबाना । 
		(२) उपदफा (१) को खण्ड (क), (ख) वा (ग) बमोजिम सजाय पाउने ठहरिएको कुनै व्यक्ति सरकारी वा सार्वजनिक संस्थाको कर्मचारी भै आफ्नो जिम्मामा वा कार्यालयमा रहेको लिखतको सम्बन्धमा सजायभागी ठहरिएको रहेछ भने निजले नैतिक पतन देखिने अभियोगमा सजाय पाएको मानिनेछ र निज आफ्नो सेवाको पदबाट भविष्यको लागि अयोग्य ठहरिने गरी स्वतः बर्खास्त हुनेछ ।
१३.	मुद्दा हेर्ने अधिकार र कार्यविधिः
		(१) [footnoteRef:3]........... [3:  	न्याय प्रशासन सुधार (चौथो संशोधन) ऐन, २०४३ द्बारा झिकिएको ।] 

		(२) ...........
		(३) यस ऐन अन्तर्गतको मुद्दा [footnoteRef:4]मुलुकी फौजदारी कार्यविधि संहिता, २०७४ को अनुसूची–१ मा समावेश भएको मानिनेछ ।  [4:  	केही नेपाल कानूनलाई संशोधन, एकीकरण, समायोजन र खारेज गर्ने ऐन, २०७४ द्वारा रुपान्तर भई मुलुकी संहिता सम्बन्धी केही नेपाल ऐनलाई संशोधन गर्ने ऐन, २०७५ द्वारा संशोधित ।] 

		(४) ...........
१४.	अन्य कानून बमोजिम कारबाही गर्न बाधा नपर्नेः यस ऐन अन्तर्गतको कसूरमा अन्य प्रचलित कानून बमोजिम पनि सजाय हुने रहेछ भने सो कानून बमोजिम समेत कारबाही गर्न यस ऐनमा लेखिएको कुनै पनि कुराले बाधा पुर्‍याएको मानिने छैन ।
१५.	थप सजाय र मुद्दा हेर्नेः कसैले यस ऐन अन्तर्गत कसूर ठहरिने कुनै कार्य गरेकोमा त्यस्तो कार्य अन्य प्रचलित कानून बमोजिम पनि कसूर ठहरिने रहेछ वा यस ऐन अन्तर्गतको कसूरको सिलसिलामा अन्य प्रचलित कानून अन्तर्गतको कसूर पनि गरेको रहेछ भने त्यस्तो कसूर सम्बन्धी मुद्दामा पनि दफा १३ अन्तर्गतको अदालतले कारबाही र किनारा गर्नेछ र कसूरदारलाई प्रचलित कानून बमोजिम हुने सजायमा यस ऐन बमोजिमको समेत थप सजाय हुनेछ ।
१६.	कारबाही नहुनेः यस ऐन अन्तर्गत वर्गीकरण गरिएको लिखत आफ्नो जिम्मामा हुने व्यक्तिले अरु कुनै व्यक्तिलाई अधिकृत व्यक्ति सम्झी त्यस्तो लिखत देखाएको वा अन्य कुनै प्रकारले प्रकाश गरेको रहेछ भने निजलाई यस ऐन बमोजिम कारबाही गरिने छैन ।
		तर निजले जानी जानी अनधिकृत व्यक्तिलाई वर्गीकृत लिखत देखाएको वा प्रकाश गरेको रहेछ भने निजलाई यस ऐन बमोजिम कारबाही गर्न बाधा पर्ने छैन ।
१७.	अधिकार प्रत्यायोजनः नेपाल सरकारले दफा ११ बमोजिम आफूलाई प्राप्त अधिकार नेपाल राजपत्रमा सूचना प्रकाशित गरी कुनै कार्यालय वा पदाधिकारीलाई प्रत्यायोजन गर्न सक्नेछ ।
१८.	नियम बनाउने अधिकारः यस ऐनको उद्देश्य कार्यान्वयन गर्न नेपाल सरकारले नियमहरु बनाउन सक्नेछ ।
१९.	बचाउः यो ऐन प्रारम्भ हुनुभन्दा अघि अतिगोप्य, गोप्य वा यस्तै अन्य कुनै प्रकृति जनाउने गरी छाप लगाई राखेको कार्यालयको लिखतलाई यस ऐन अन्तर्गत वर्गीकरण नगरिएमा त्यस्तो लिखतलाई यस ऐनको प्रयोजनको लागि वर्गीकृत लिखत मानिने छैन ।[footnoteRef:5] [5: द्रष्टव्यः– (१)  केही नेपाल ऐन संशोधन गर्ने ऐन, २०५५ द्वारा रुपान्तर भएका शब्दहरुः– 
	      		“सरकारी मुद्दा सम्बन्धी ऐन, २०१७” को सट्टा “सरकारी मुद्दा सम्बन्धी ऐन, २०४९” ।
      	(२)	 केही नेपाल कानून संशोधन गर्ने ऐन, २०६३ द्वारा रुपान्तर भएका शब्दहरुः–
	     		“श्री ५ को सरकार” को सट्टा “नेपाल सरकार” ।



                                 (मिति २०81।10।२७ गते अद्यावधिक गरेको)] 

